আধুনিক যুগের জনপ্রিয়  মাল্টিপ্লেক্সগুলির মধ্যে অন্যতম হল পিভিআর সিনেমাজ। কলকাতা সহ ভারতের অন্য অনেক শহরেই পিভিআর-এর শাখা অবস্থিত রয়েছে। হয়তো একাধিকবার সিনেমা দেখতেও গিয়েছেন পিভিআর-এ। কিন্তু কখনও খেয়াল করেছেন কি পিভিআর-এর সারিবদ্ধ দর্শকাসনে ‘আই’ (I) এবং ‘ও’(O) রো দুটি নেই?
সিনেমা হলের সাধারণ রীতি হল, দর্শকাসনের আড়াআ়ড়়ি লাইনগুলিকে(অর্থাৎ রো) চিহ্নিত করা হয় ‘এ’ ‘বি’ ‘সি’ ইত্যাদি বর্ণ দিয়ে। আর সিটের লম্বালম্বি সারিকে (অর্থাৎ কলাম) চিহ্নিত করা হয় নম্বর (১,২,৩...) দিয়ে। সমস্ত সিনেমা হলেই কমবেশি এমনটা হয়। কিন্তু এই জায়গায় পিভিআর সিনেমাজ ব্যতিক্রম। কারণ এখানে সিটের আড়াআড়ি সারিগুলিতে ইংরেজি বর্ণমালার অন্য সমস্ত বর্ণের দেখা মিললেও, পাওয়া যাবে না ‘আই’ আর ‘ও’ বর্ণ দু’টিকে।
কিন্তু কেন এমন অদ্ভুত রীতি? পিভিআর সিনেমার তরফে এক অফিসিয়াল সংবাদমাধ্যমের সঙ্গে কথা বলতে গিয়ে এই প্রশ্নের উত্তর দিলেন। তিনি জানালেন, ‘‘আই’ এবং ‘ও’ রো-এর অনুপস্থিতির কারণ খুব সাদামাটা। আসলে বড় হাতের (ক্যাপিটাল) ‘আই’ (I) বর্ণটিকে অনেকে ইংরেজি ‘ওয়ান’ (1) বলে ভুল করেন। একইভাবে ‘ও’ (O) বর্ণটিকে অনেকে ভাবেন ‘জিরো’ (0). সেই কারণেই মানুষের বিভ্রান্তি কমানোর উদ্দেশ্যে আমরা ‘আই’ আর ‘ও’ নামের কোনও রো-ই রাখিনি।’’
কিন্তু অন্য সমস্ত সিনেমা হলেই তো এই দুটি রো থাকে। সেখানে তাহলে দর্শকরা নির্ভুলভাবে নিজেদের সিট খুঁজে পান কী করে? সেই প্রশ্নের উত্তর অবশ্য পিভিআর-এর তরফে পাওয়া যায়নি। কিন্তু দর্শক হিসেবে আপনি ভবিষ্যতে পিভিআর সিনেমাজ-এ গেলে দর্শকাসনের এই বিন্যাসটি লক্ষ্য করতে ভুলবেন না কিন্তু।